b"\n_START_ARTICLE_\nSanta Maria de Talamanca\n_START_SECTION_\nExterior\n_START_PARAGRAPH_\n\xc3\x89s um edifici rom\xc3\xa0nic de finals del segle XII. La seva planta origin\xc3\xa0riament era d'una \xc3\xbanica nau de creu llatina. S'ampli\xc3\xa0 amb dues capelles de forma que l'esgl\xc3\xa9sia prengu\xc3\xa9 un pla basilical de tres naus. Un absis semicircular tanca pel cant\xc3\xb3 oriental la construcci\xc3\xb3. La nau principal \xc3\xa9s coberta amb volta de can\xc3\xb3 refor\xc3\xa7ada amb arcs torals. L'absis \xc3\xa9s cobert amb volta de quart d'esfera i ornamentat amb arcuacions cegues i finestral de triple arcada._NEWLINE_L'aparell \xc3\xa9s obrat a base de carreus ben tallats i col\xc2\xb7locats en filades. Als cantons de l'edifici hi ha contraforts que contribueixen a donar solidesa a l'esgl\xc3\xa9sia. El campanar \xc3\xa9s de tipus torre, tot i que origin\xc3\xa0riament era d'espadanya. La decoraci\xc3\xb3 exterior \xc3\xa9s molt simple: cal destacar la portalada, amb els capitells decorats amb motius vegetals, i l'absis. La portalada \xc3\xa9s senzilla, s\xc3\xb2bria i elegant._NEWLINE_Estructura en doble arc de mig punt dovellat en degradaci\xc3\xb3. Cal destacar a l'intrad\xc3\xb3s dels arcs una arquivolta treballada amb entrella\xc3\xa7ats de v\xc3\xadmet que es recolza sobre unes columnes llises amb basaments i capitells de tem\xc3\xa0tica vegetal. Sobre els capitells hi ha una imposta ornamentada tamb\xc3\xa9 amb fulles. el capitell de la derta presenta dos nivells de fulles i volutes que es cargolen cap a l'exterior. el capitell de l'esquerra, malgrat tenir el mateix tema, no presenta la mateixa flexibilitat que l'anterior. Les fulles del primer pis no es corben cap a l'exterior i les del segon pis ho fan molt t\xc3\xa8nuement.\n_START_SECTION_\nInterior\n_START_PARAGRAPH_\nA l'interior, destaca la coberta de volta de mig punt refor\xc3\xa7ada amb dos arcs torals de la nau central. El sepulcre de Berenguer de Talamanca est\xc3\xa0 situat dins un arcosoli al creuer del temple. Cal diferenciar dues parts: el vas on hi ha les despulles i la tapa. El primer presenta en la part frontal sis escuts g\xc3\xb2tics penjats per la corretja, amb els s\xc3\xadmbols de la fam\xc3\xadlia excepte en el del mig on hi ha una inscripci\xc3\xb3 funer\xc3\xa0ria._NEWLINE_A la tapa de doble vessant, trobem l'est\xc3\xa0tua jacent del finat. Recolza el cap sobre un coix\xc3\xad i els peus sobre un petit animal. Porta una t\xc3\xbanica fina a mitja cama i la cota de malla lleugerament m\xc3\xa9s curta. T\xc3\xa9 els bra\xc3\xa7os creuats sobre l'est\xc3\xb3mac i aquests embolcallen l'espasa de cavaller amb l'escut al pom. Nom\xc3\xa9s queda al descobert una cara ovalada d'ulls tancats, en actitud d'etern rep\xc3\xb2s.\n_START_SECTION_\nHist\xc3\xb2ria\n_START_PARAGRAPH_\nL'edifici actual \xc3\xa9s de finals del segle XII i fou consagrat cap al 1183, perqu\xc3\xa8 en aquest any es documenta una donaci\xc3\xb3 de cent sous per la dedicaci\xc3\xb3 del temple. Amb anterioritat hi havia una construcci\xc3\xb3 m\xc3\xa9s antiga, esmentada ja al segle XI, per\xc3\xb2 que fou substitu\xc3\xafda per l'actual, de finals del segle XII._NEWLINE_Al segle XVIII es feren ampliacions, de forma que l'esgl\xc3\xa9sia pass\xc3\xa0 a tenir una nau a tenir-ne tres, tot i que les laterals s\xc3\xb3n m\xc3\xa9s curtes. S'afegiren aleshores les capelles del Roser, Sant Joan i Sant Isidre._NEWLINE_Pel que fa a la portalada, la comparaci\xc3\xb3 del capitell de l'esquerra amb alguns dels del claustre de l'Estany permeten confirmar la dataci\xc3\xb3 dins l'\xc3\xbaltim quart del segle XII que pot coincidir perfectament amb la de 1183, any de la consagraci\xc3\xb3 del temple._NEWLINE_En Berenguer de Talamanca pertanyia a la fam\xc3\xadlia dels Cavallers de Talamanca documentats des del s. XII. Mor\xc3\xad el 1325 i  la seva dona Blanca li f\xc3\xa9u construir una tomba a l'interior de l'esgl\xc3\xa9sia."